gentaiscool/nusaparagraph_topic huggingface dataset:
Kalau ekskul olahraga di sakolah kami fasilitasnyo cukuik. Ndak paralu manyewo-nyewo lapangan nan ado di taman kota untuak dijadikan tampek balatiah. Apo se kalian tanyo ado di sakolah kami. Mulai dari lapangan basket, lapangan bola, futsal, voly, bulu tangkis, bahkan tennis dan kolam ranang ado di sakolah kami. Ndak cuma sekedar ado, fasilitas nan disadiokan sangat di rawat sahinggo banyak lo urang dari lua nan manyewo lapangan kami katiko ado turnamen-turnamen tertentu. Memang banyak nan mangecek an kalau sakolah kami biaya bulanannyo maha, tapi kok dibandiangan jo fasilitas nan di sadiokan masih babandiang luruih. Ado harago ado kualitas kalau kecek urang.

Topic: sports
Hari Minggu ko Fifi maajak suaminyo pai ka Ace Hardware untuak mambali perabotan rumah nan ketek-ketek. Niatnyo emang bali itu se tu caliak-caliak saketek. Tapi mato Fifi maliriak ka bagian peralatan dapur. Fifi alah lamo ndak bali kuali, tapi sananyo kuali jo panci di rumah Fifi masih ancak-ancak nyo. Jiwa amak-amak Fifi pun maronta-ronta. Inyo kode-kode suaminyo untuak mambalian inyo kuali. Suami nyo tau kalau Fifi ko nio dibalian kuali, tapi suaminyo barusaho maalihan paratian ka nan lain. Fifi pun mamasang muko ibo dan akhirnyo suami nyo luluah juo. Fifi sanang bana mambaok kuali nan inyo nio ka kasir. Pas di kasir, suami Fifi takajuik kironyo kuali nan Fifi bali ko haragonyo maha bana. Fifi galak-galak se mancaliak suaminyo takajuik dan kesal.

Topic: food & beverages
Futsal mampunyoi banyak sakali manfaat untuak tubuah kito. Manfaat futsal bahkan bukan hanyo soal kesehatan, tapi soal relasi jo urang lain. Manfaat futsal untuak kesehatan ado banyak. Partamo, futsal dapek manjago kasehatan paru-paru kito. Kaduo, futsal pun bisa mambaka lemak sahinggo bisa mancagah tajadinyo obesitas. Salanjuiknyo futsal bisa maningkekkan stamina tubuah. Salain kasehatan futsal pun mampunyoi manfaat untuak pangambangan diri. Karano futsal bisa maningkekkan kreativitas dan karajo samo tim. Futsal pun bisa mambuek kito labiah picayo diri. Salain itu, futsal bisa mambuek kitk mampunyoi banyak kawan. Hal iko tantunyo manambah relasi kito sahinggo mamudahkan kito dalam mancari karajo dan lain-lain.

Topic: sports
kalu kalian barado di daerah nan curah hujan tinggi, bararti kalian masih baruntaung. karno aia hujan bisa ditampuang untuak dimanfaatan sabagai aia minum, antah langsuang diminum atau dimasak talabiah dahulu. Ado nan namonyo teknik solar still untuak mandapek an aia. Caronyo mungkin saketek rumik, tatapi bisa dimanfaatan untuak mandapek aia di alam bebas. Partamo, gali lubang agak dalam. Lalu latak an dadaunan jo wadah untuak manampuang aia tapek di dasar lubang. Tutuik lubang jo plastik dan satalah babarpo wakatu uap aia akan takumpua dan manetes di wadah nan alah dipasiapkan. Caro ko akan mamakan wakatu lamo, tatapi aia nan kalian kumpuakan akan bisa dimanfaatan untuak batahan hiduik. Aka rotan maupun tumbuhan rambat bisa kalian potong untuak mandapek an aia sacaro instan. 

Topic: slice of life
Ubi adolah istilah dari tanaman berumbi yang bisa dimakan. Di Afrika ubi ko jadi sumber makanan pokok yang pantiang bana. Ado banyak macam ubi takah ubi jala,ubi kayu, kantang dan lain sabagainyo. Ubi ubian ko bisa dibaka atau diabuih. Katiko dimakan dan masuak kadalam tubuak kanduangan dalam ubi ko akan diproses jadi vitamin A aktif yang bisa manjago kasehatan mato, tulang, dan kakabalan tubuah. Salain itu ubi manganduang vitamin C, B6, kalium, dan mangan yang ancak bana untuak tubuah. Kalau ingin manjago barek badan ubi ko bisa jadi pangganti nasi, karano ubi labiah banyak macamnyo, manh sarato ancak untuak pancernaan tubuah.

Topic: food & beverages
Untuk manjago tubuh tetap sehat dan fit, salah satu caronyo adalah dengan berolahraga. Lari tamasuak olahraga ringan yang mudah dilakukan, dan lebih baik dilakukan katiko pagi hari saat kondisi udaro masih fresh. Olahraga ko lebih baik dilakukan di luar sahinggo kito dapek tahubuang samo lingkungan, meskipun sabananyo lari bisa lo dilakukan di ateh treadmill. Kito dapek mengatur waktu atau manambah rute sesuai jo kebutuhan waktu sorang-sorang. Manfaat kesehatannyo cukup gadang lo. Kito dapek membangun tulang yang labiah kuek dan dapek membantu manjago berat badan. Kemudian, olahraga ko akan membantu jantuang tetap sehat dan manjago tekanan darah tetap normal dan hiduik lebih sehat.

Topic: sports
Beda jo wakatu pacaran nan malu-malu dan nio tampil indak apo adonyo. Kalau alah hiduik jo pasangan yang sabana alah manikah alah barubah. Awak labiah mamahami inyo dan awak pun alah manjadi diri awak surang. Kareno itu piliah lah pasangan yang elok dan bisa manarimo diri awak. Ciri-ciri pasangan yang elok dan romantis juo adolah inyo yang punyo panggilan sayang dan indak malu mangecek sayang, inyo yang kompak walau indak pamer kemesraan di muko urang, inyo yang indak maningga an awak, inyo yang indak mambentak dan biasonyo mereka yang samo-samo batambah barek badan. Urang nan alah hiduik bapasangan sarumah yang memang alah barumah tanggo memang kabanyakan alah gadang dan batambah barek badannyo.

Topic: slice of life
Banyaknyo takanan daam iduik bisa maningkekan stress.disaat awak stress awak bisa maubeknyo jo pai jalan-jalan. Saurang Psikolog Efnie Indriane, MPsi waktu wawancara malalui talepon jo detikTravel mangecekan “stress adolah katagangan psikologis nan muncua saat maadokan suatu takanan, pamicu stes ko bisa dari masalah nan indak awak prediksi, liburan tu pantiang”. Dari siko awak tau kalau libuan bisa mangurangan katagangan dan stes. Kini ado banyak janih liburan nan bisa awak lakukan. Salah satunyo pai ka tampek wisata alam. Wisata alam bisa mambuek awak labiah santi dan rileks karano barado di alam tabukak. Wisata alam bisa barupo pai ka puncak, kabun teh, aia tajun, tajun paying dll.

Topic: leisures
Monopoli adolah salah satu permainan nan paliang banyak disukoi di sado kalangan. Mulai dari anak-anak sampai urang dewasa. Dari banyak nyo urang nan suko bamain monopoli banyak lo urang nan ndak suko jo permainan ko karano maanggap permainan ko samo jo permainan judi. Ambo masih heran jo urang nan punyo pikiran saroman itu. Di sisi ma nyo dari permainan ko nan bisa dikecek an permainan judi. Jaleh-jaleh permainan ko manggunoan pitih karateh mainan, bukan pitih asli. Properti nan di bali pun bukan nan sabananyo. Ambo raso urang saroman tu cuma urang-urang nan ndak punyo kawan dan nan ndak suko mancaliak kebahagiaan urang. 

Topic: technology
Apokah sanak alah pernah mandangan gumuk pasir? Gumuk pasir adolah salah satu tujuan wisata alam di jogjakarta. Di gumuk pasir ko sanak bisa mancubo sandboarding. Gumuk pasir ko hanyo ado saketek di dunia, salah satunyo di yogyakarta, Indonesia. Banamo gumuk pasir parangkusumo, gumuk pasir dengan jenis coastal dunes ko hanyo ado 3 di asia tenggara sanak. Selain daya tarik sanboardingnyo, di gumuk pasir ko pernah lo dijadikan lokasi shooting video clip lagu agnes monica. Hanyo dengan mambayia 150.000, alah bisa menyewa papan sandboarding sapuehnyo, dan alah tamasuak biaya pemandu untuak maajaan sanak caro maluncua di pasia. Murah dan pueh, indak rugi rasonyo mangunjuangi gumuk pasir kalau ka jogjakarta. 

Topic: leisures
Salah satu atlet sepak bola nan mamiliki followers Instagram terbanyak di dunia yaitu Cristiano Ronaldo. Laki-laki nan lahir tahun 1985 iko mamiliki postur nan tinggi di mana tinggi b adon nan inyo miliki sakitar 187 cm. Dengan warna kulit nan coklat mambuek inyo samakin tercaliak manarik. Salain itu Cristiano Ronaldo nan manyukai olahraga dan manjaga makanannyo mambuek inyo mamiliki tubuh nan kekar dan sahat. Cristiano Ronaldo mamiliki nomor punggung pado jerseynyo yaitu angka 7. Salain itu pemain sepak bola nan pernah tergabung dalam klub Manchester United iko mamiliki gaya rambut nan pendek. Pria nan sangek cocok katiko mamakai satelan jas iko mamiliki rambut nan bawarna hitam. Dengan bentuk fisik nan manarik iko mambuek Cristiano Ronaldo bagitu digilai oleh para wanita. 

Topic: sports
Teknologi tabaru kini alah mambantu mampermudahkan kegiatan manusia dalam babelanja. Saat iko dapek babelanja bahkan tokonyo barado  di daerah nan sangek jauh. Belanja online pun manjadi pilihan banyak urang saat ini. Dan aplikasi nan manyediakan belanja online iko jugo alah manyediakan fitur untuak melihat review urang nan alah mambali barang dari toko tasabuik.  Selain itu Aplikasi iko marupokan market place nan dapek manampung begitu banyak penjual dari seluruh wilayah nan mandukung aplikasi tasabuik contohnyo shopee  di Indonesia,  teknologi babelanja online iko  mamudahkan pembali mancari barang nan diinginkannyo serta mamiliah penjual nan cocok dengan keinginan si pembali. Selain itu jugo metode pembayaran nan dapek dilakukan babagai macam jugo alah manjadi salah ciek kelebihan dari teknologi tabaru iko. 


Topic: technology
Bukan ambo ndak suko jo kopi, suko kok, tapi kopi olahan mode cappucino. Apo lai cappucino es pakai jelly. Lamak bana. Nio tau resepnyo? Ikuikan langkah-langkah nan ambo tunjuak an ko dih. Pertamo sadioan jelly cappucino nan ado di pasa, masak jo 600 ml aia dan masuak an ka dalam wadah. Kalau lah dingin tingga di potong-potong atau diparuik. Terserah kalian sasuai salero se. Kaduo, buek cappucinonyo pakai aia angek. Jan lupo tambahan susu kental manih bia rasonyo labiah nendang. Aduak rato. Terakhir, masuak an jelly nan alah diparuik ka dalam galeh, tambahan cappucino tadi, masuak an es batu. Es Cappucino cincau siap dinikmati.

Topic: food & beverages
Kini Iphone generasi pertamo nan masih disegel pabrik dan masih utuah, dilelang. Iphone generasi pertamo ko dilelang di LCG Auctions sajak 2 Februari sampai 19 Februari lalu. Ndak main-main lo urang ko do. Iphone kantau ko tajua labiah maha lo daripado harago oto listrik Tesla, yaitu hampia 1 M. Iphone ko tajua dengan harago 63.000 dolar AS, yaitu sekitar Rp957,9 juta. Harago ko pun dinilai labiah tinggi daripado harago-harago sabalumnyo. Diketahui basonyo Iphone dengan kondisi nan sarupo pernah dilelang lo dan tajua dengan harago 39.339 dolar AS atau sekitar Rp598,1 juta pado Oktober 2022 lalu. Bagi kalian nan nio mandapek an Iphone kantau ko tapi alun baruntuang jan sedih karano akan ado lelang-lelang salanjuiknyo nan akan mananti kalian.

Topic: technology
Thori suko bana nonton anime, mambaco komik japang, sampai cosplay-cosplay manyarupoi tokoh-tokoh anime nan inyo suko. Salah satu anime nan disukoinyo adolah Jujutsu Kaisen. Thori indak pernah malewatkan manonton animenyo mulai dari nan partamo ataupun nan jujutsu kaisen zero. Kebetulan bulan Maret patang ko, saminggu sabalun puaso, dirilis film jujutsu kaisen nan movienyo di bioskop Indonesia. Thori indak nio ketinggalan, diajaknyo kawan-kawannyo nan suko anime lo untuak manonton basamo. Mereka manonton di salah satu mall di Jakarta Selatan. Ternyata filmnyo mancaritoan tantang kileh baliak sabalum si tokoh utamo tibo. Thori sangaik basumangaik manontonnyo. Pulang dari manonton, mereka makan basamo dahulu di solaria.

Topic: leisures
Robi suko bana makan burger. Tampek burger favorit inyo ado di Bukittinggi, namonyo Bao Burger. Kalau bali burger disinan Robi pasti pasan nan pakai keju jo nan padeh. Hampia satiok bulan inyo bali burger disinan. Inyo suko bali burger disinan karno haragonyo murah dan rasonyo lamak pulo. Jarang-jarang ado nan jua burger lamak nan dakek jo tampek tingga nyo. Sabananyo Bao Burger ndak hanyo ado di Bukittinggi, inyo ado lo di Padang dan Palembang. Robi pernah maajak adiak inyo dan urang gaek nyo untuak bali burger di sinan. Kironyo kini adiak nyo suko pulo jo makanan-makanan nan dijua di sinan. 

Topic: food & beverages
sajauah ko ndak ado daerah nan labiah indah dari sumatera barat do. karano di sumatera barat ko lengkap wisatanyo. ado wisata pantai jo wisata pagunuangan. wisata pantainyo pun baragam dan sangaik indah. dan di area wisata pantainyo ado penagkaran penyu di daerah pariaman. untuak wisata pegunuangannyo disiko nan paliang terbaik bana manuruik ambo. karano disiko ado gunuang kerinci nan marupokan gunuang tatinggi di indonesia bahkan di asia tenggara. ado pulo gunuang singgalang nan indah, disinan ado danau nan alami banamo talaga dewi. jadi sumatera barat ko marupokan sarugonyo wisata alam karano wisata nyo langkok dari wisata lauik, pagunuangan dan pulau.

Topic: leisures
Siapo sajo dapek mambali makanan, tapi indak sado urang dapek maagiah penilaiannyo ka makanan nan inyo makan untuak disebarluaskan ka urang-urang. Untuak mereview makanan ado caro-caro nan paralu diperhatian. Partamo, maagiah pendapatnyo tentang tekstur makanan. Kaduo,manjalehan terkait aroma, rasa, penampilan. Katigo, manilai tentang pelayanan, kebersihan lingkungan atau tampek makanan. Kaampek, selain lalu kato-kato, dalam mareview makanan dapek maagaih reaksi untuak manjalehan raso bia penonton dapek marasoan secara indak langsung raso makanan tu. Kalimo, mangecekan jiko ado kekurangan dalam makanan nan sadang dicubo bia pembeli dapek mambuek keputusannyo. Terakhir, mambuek pernyataan singkek makanan tu kiro-kiro sasuai jo salero inyo atau indak.

Topic: food & beverages
Pasawat tabang adolah salah satu transportasi nan banyak digunokan dek masyakarat jikok ingin kalua kota. Pasawat tabang banyak dipiliah karano transportasi iko mamakan waktu nan singkek untuak tibo di bandara tujuan. Untuak naiak pasawat tabang pun indak payah dan relatif gampang. Hal partamo nan harus kalian lakukan untuak naiak pasawat tabang adolah dengan mamasan tiket. Pamasanan tiket bisa dilakukan sacaro langsuang di bandara ataupun lewat aplikasi pandukuang seperti traveloka. Kamudian satalah mambali tiket, datanglah ka bandara di hari kabarangkatan. Saat tibo di bandara, lakukanlah proses check in tiket. Satalah check in salasai dilakukan, sarahkan barang kalian nan ingin kalian masuakkan ka bagasi. Lalu tunggulah pangumuman untuak masuak ka dalam pasawat. Satalah masuak ka dalam pasawat, duduaklah sasuai jo nomor kursi kalian. Terakhir, satalah tibo di bandara tujuan, ambiaklah barang kalian nan ado di bagasi di tampek nan lah ditantukan. 

Topic: slice of life
Salain mandaki gunuang, olahraga ekstrem nan tibo-tibo mampunyoi banyak penggemar adolah UFC. UFC adolah olahraga tinju bebas. Banyaknyo urang nan manggemari olahrag UFC tantu karano beberapa alasan. Lagi-lagi parkambangan teknologi manjadi faktor pantiang dalam terkenalnyo UFC. Akhi-akhir ko lah mulai banyak stasiun televisi nan manayangkan UFC sacaro langsuang sahinggo bisa dinikmati dek urang banyak. Kamudian kabarhasilan atlet UFC Indonesia untuak mancapai final pun manjadi daya tarik tersendiri untuak urang-urang nan manonton. Apolai ditambah dengan dukuangan dari babagai macam pihak. Dukuangan nan paliang jaleh untuak atlet UFC datang dari para artis jo stasiun-stasiun tv. Dukuangan mereka adolah dalam bantuak undangan ka acara tv. Hal iko tantunyo dapek mambantu manyebarkan informasi manganoi UFC.

Topic: sports
Tanggal 16 Agustus, Yoga samo jo kawan-kawan tongkrongannyo pai mandaki ka salah satu gunuang tatinggi di Indonesia yaitu Gunuang Kerinci. Yoga jo kawannyo mandaki gunuang tu untuak marayoan hari kermerdekaan Indonesia di gunuang tu. Yoga mambaok barang-barang nan diparaluan takah tenda,makanan,jo alat masak dan makan. Ditengah perjalanan, yoga jo kawannyo baranti untuak istirahat. Yoga manggunoan kompor portabel untuak mamasak makanan nan ka inyo buek. Salain itu Yoga mangaluaan alek masak takah pariuak, gas kaleng, pisau, dan sabagainyo. Katiko Yoga alah salasai mamasak, Inyo manyalin makanan ka dalam mangkok jo pinggan. Yoga mamakan masakan pakai sendok sedangkan kawannyo nan lain mamakai tangan. Sasudah makan, mereka mamberesan bakeh makan lalu mambasuahnyo. 

Topic: food & beverages
Teknologi tabaru dan tacanggiah ciek lai ado namonyo Hyperloop. Konsep awal hyperloop ko adolah alaik transportasi yang babantuak kapsul dan bagerak sacaro elektromagnetis bartekanan udaro randah. Hyperloop ko muncua dengan inisiatif elon musk yang marupokan pangusaha paliang bapangaruh juo di zaman awak kini. Patamo-tamo langkah yang dicubo oleh para ahli mancaliak jarak yang ditampuah dek kendaraan yang biaso, kaduo mamiliah tampek penelitian, siap tu mereka akan mancubo wakatu. Salah satu contoh antaro los angels dan san fransisco yang biasonyo 6 jam manjadi minik 35. Beko teknologi iko akan mandorong kota-kota gadang untuak berkembang mamiliki transportasi yang capek, aman, dan mampu juo ditumpangi banyak urang.

Topic: technology
Salad buah tu selain menyegarkan banyak lo manfaatnyo bagi kesehatan tubuh awak. Salad buah tu terdiri dari buah nan bamacam-macam ragamnyo. Ado isian buah pir, apel, mangga, anggur, buah naga, kiwi, dan jeli-jeli an untuk penambah kesegarannyo. Jadi dalam samangkuak tu lah banyak buah yang bisa awak makan tanpa paralu mangupeh-ngupeh kulik buah. Kuah salad buah ko pun nan mambuek sensasi babeda. Dek gara-gara kuah salad ko lah nan mambuek urang ndak suko makan buah jadi suko makan buah. Soalnyo salad kuahnyo creamy asin manih dan diagiah parutan keju di ateh buahnyo. Sahinggo, katiko di makan jo buahnyo mambuek rasonyo jadi labiah lamak. 

Topic: food & beverages
Bagi fotografer kamera marupokan harta baharganyo sahinggo inyo akan malakukan perawatan-perawatan untuak manjago kualitas kameranya. Barikut caro-caro untuak merawat kamera yaitu manyimpan kamera dalam tasnyo sahinggo katiko selesai mamakai kamera dapek diletakkan di tempatnyo kembali. Dan jugo katiko bepaian mambaok kamera pas kamera bafungsi untuak melindungi kamera dari debu dan lain sabagainya. Selanjutnyo yaitu mancopot baterai kamera jiko baencana untuak indak digunakan dalam jangka waktu nan cukuik lama. Selain itu penting jugo untuak mamiliah mamory card nan bagus agar dapek maningkatkan kualitas gambar nan lebih baik serta mamberikan proteksi tahadap gambar nan alah dipotret. Dan tarakhir manggunoan filter lensa agar katiko ado kejadian indak taduga seperti jatuh mako lensa kamera indak lecet begitu parah. 


Topic: technology
Hiduik di desa salamo 20 tahun indak mambuek Rani katinggalan dalam hal ilmu pengetahuan. Kareno rani ko tamasuak urang yang hibaik dalam baraja. Rani juo bukan tamasuak urang yang pamaleh baraja, kareno emang alah sadari ketek di ajaan dirumah dek apak nyo. Gayo hiduik urang desa di tampek rani ko, indak bagantuang jo laki-laki. Jadi kalau misalnyo indak ado laki-laki di rumah, sadoalah karajonyo bisa awak abehan. Biasonyo urang kota indak bisa malakuan tugas laki-laki atau nan barek-barek. Kalau di siko banyak urang nan bisa maangkek barang-barang untuak mambantu suaminyo karajo misalnyo. Urang siko juo labiah dakek ka alam kareno hasil nan mereka dapek memang dari alam sadonyo.

Topic: slice of life
Hari Selasa patang, den dapek jadwal libur dari kantua. Wakatu yang singkek itu den manfaatkan untuak pai bakemah mancari angin segar jo kawan den, namonyo Yanti. Tujuan kami adolah ka Pasanggarahan BKSDA Gunuang Marapi, Sumatera Barat. Kami barangkek hari Senin sasudah pulang kantua kiro-kiro jam 17.00. Sabalum mandaftar ka Posko Pandakian, kami talabiah dahulu manyewa alat-alat nan indak kami punyo, bantuak tenda, kompor, nasting, jo matras. Kami manyewa alat di tampek payewaan alat-alat outdoor banamo Pintu Rimbo. Satalah alat-alat kami langkok, barulah kami manuju ka posko pandaftaran. Sakitar jam 18.10 kami tibo di posko pandaftaran, kami malakuan registrasi dan mambayia Rp 25.000 /urang dan Rp 10.000 untuak kandaraan nan kami baok. Total nan kami kaluaan untuak mandaftar adolah Rp.60.000. Salasai mandaftar, karano hari lah ampia kalam, kami langsuang managakan tenda di tampek nan strategis. Di tangah cuaca nan sadang kurang rancak dalam saminggu terakhir, kami baruntuang di hari itu cuaca cukuik basahabaik.

Topic: leisures
Lisa sadang sedih karano baat badannyo nan taruih batambah. Saat iko inyo mamiliki barek sakitar 81 kg. Sabelumnyo Lisa mamiliki barek 70 kg namun  sakitar 3 bulan belakangan iko inyo mandarito stres sahinggo inyo banyak makan. Karano Hal inilah inyo mamutuskan untuak mangatur pola makannyo serta malakukan olahraga dengan harapan inyo dapek manurunkan baat badan sahinggo dapek tabentuklah barek badan nan ideal. Saat itu Lisa malakukan olahraga nan cukuik ketat yaitu angkat beban, balari, dan jenis olahraga lainnyo nan dapek manunjang keinginan Lisa untuak manurunkan barek badan. Satelah 3 bulan bisa malakukan olahraga sacaro ketat dan taratur. Kini pun inyo dapek marasokan manfaat dari olahraga yaitu baat badannyo turun sakitar 10 kilo.  Melihat Lisa nan bahasil manurunkan baat badan dengan baolahraga mako marilah awak mamulai untuak baolahraga jugo agar dapek mandapekkan bentuk tubuh nan ideal serta kesehatan. 

Topic: sports
Buek yang nio pai liburan ka tampek wisata yang viral bisa untuak manjadian Heha Ocean View sebagai tujuannyo. Heha ocean view mamiliki konsep bantuak pendahulunyo yaitu HeHa Sky View, tapi heha labiah labiah menawarkan pemandangan samudera biru yang ancak dan megah. Masiah banyak bana hal manariak yang bisa awak jadian tampek tujuan untuak liburan. Di siko ado ado tampek foto yang kalian wajib datangi  yaitu tampek spot-spot foto yang memang disadioan oleh pihak pangalola. Indak lupo juo tampek ko adolah tampek kuliner yang mangusung konsep luar ruangan. Untuak yang nio menikmati kulinerannyo kalian alah disadioan bangku-bangku dan meja kayu yang di desain jo konsep minimalis. Baa pasti kalian tertarik untuak mandatanginyo, datanglah ka siko dan rasoan suasananyo.

Topic: leisures
Namo den Apip Pratama, umua 28 tahun. Suatu hari den samo 2 kawan lain pai mandaki ka Gunuang Singgalang. Katiko mandaki Aden tapisah samo kawan-kawan karano tapanek dan mamutuihan untuak indak lanjuik. Aden tasasek dan hilang salamo 2 hari. Salamo 2 hari tu Aden Cuma minum aia pipis karano ndak ado makanan atupun minuman dalam tas. Tujuan Aden mandaki ndak lain untuk rekreasi jo manyanangan hati untuak mancaliak pamandangan Gunuang Singgalang. Karano tapanek Aden bahkan sampai ndak talok jalan dan jatuah ka tabiang. Aden ditamukan dek warga satampek, ibuk-ibuk dalam keadaan satangah sadar dan latiah di samak-samak dakek tabiang. Aden sabana lameh dan muluik pun susah dibuka, badasarkan carito warga nan manolong aden, dalam muluik den dimasuakan sendok dan disuokan aia. Tim SAR pun datang manolong dan mambaok Aden ka puskesmas tadakek.

Topic: slice of life
Untuak yang suko coklat bisa baraja maolah coklat dari incek sampai jadi olahan coklat. Satalah inceknyo diseleksi, incek ciklat ko dimasuakan ka masin pambarasiah jadi ndak ado benda asiang yang tabaok pas mambuek beko. Satalah itu ditimbang dan disortir. Salanjuiknyo inceknyo ko di panggang untuak mangambangankarakter raso coklat yang khas, satalah dipanggang cangkang camo isinyo akan tapisah. Incek nyo ko lah yang awak olah jadi coklat.salanjuiknyo digiliang jadi coklat massa yang dipadekan jadi coklat paik. Salanjuiknyo coklat di rameh. Salanjuiknyo yang kudian coklat paik ko diagiah raso sasuai salero, ado yang manambahan vanilla ado pulo yang manambahan gulo supayo coklat indak tarlalu paik dan saketek manih.

Topic: food & beverages
Kalau awak nio liburan dan manginap di hotel lah bisa pasan dari jauah-jauah hari. Banyak website mamasan hotel online nan bisa awak pakai antaro lain traveloka. Untuak mamasan hotel di aplikasi ko gampang bana. Pertamo, tingga buka website atau langsuang download aplikasi traveloka. Beko ado pilihan cari hotel di sekitar anda dan di kolom bawahnyo lah langsuang ado pilihan tanggal nan nio awak pasan. Beko tingga takan tombol orange. Nah disiko beko akan kalua referensi-referensi hotel. Tingga piliah se. Tahap terakhir tingga awak piliah se nio metode pembayarannyo apo dan bayia sasuai jo intruksi nan nyo agiah di aplikasi tu. Beko akan kalua tiket elektronik nan akan dicaliak an pas awak sampai di hotel nan awak tuju. 

Topic: leisures
Namo Danau Toba pasti alah acok awak danga, namun aia tajun Sipiso-piso yang talatak di dakek nyo mungkin banyak urang alun familiar tampek ko. Aia tajun ko sakileh bantuah sabilah pisau yang manusuak kolam yang ado dibawah nyo. Selain mancaliak kemegahan aia nyo, awak bisa juo mancaliak hamparan bunga di sakitar aia tajun ko yang ancak bana bantuak permadani mewah. Jadi untuak kalian yang suko bana pai bawisata alam di aia tajun bisa kasiko, tampek ko tamasuak yang di rekomendasikan sabagai tampek tasambunyi yang ancak dan sajuak. Dibuktian jo papohonan hijau di sakitar aia tajun, yang bisa mambuek latiah awak, panek awak langsuang hilang.

Topic: leisures
KFC mambuek restoran dengan konsep nan labiah sehat dan labiah mewah, KFC Naughty by Nature namonyo. Tampeknyo ado di daerah Senopati, Jakarta Selatan. Suasana restorannyo beda bana jo KFC biasonyo nan dominan warna merah jo putiah. Dekorasi jo interiornyo labiah mirip jo kafe dibandiang restoran capek saji. Salain itu, ado bara menu makanan nan cuman ado di KFC Naughty ko, contohnyo salad, ayam panggang, , dll. Harago makanannyo pun relatif labiah maha. Tapi palayanannyo ndak diraguan lai, kalau di KFC nan biaso wak nan harus pasan ka konternyo tapi di siko palayan nyo nan manarimo jo maantaan pasanan wak. Palayanannyo pun elok-elok dan ramah.

Topic: food & beverages
Kamera adolah alat nan paliang populer dalam aktivitas fotografi. Namo ko di dapek an dari bahaso latin nan artinyo ruang galok, nan ditamukan dek Al Haitam atau Alhazen sakita tahun 1000 Masehi, mekanisme awal untuak mamproyeksikan tampilan dimano suatu ruangan bafungsi mode bantuak caro karajo kamera fotografis modern, indak ado caro pado waktu itu untuak mancatat atmpilan gambarnyo salain sacaro manual mangikuik an jajaknyo. Dalam dunia fotografi, kamera marupokan suatu bayangan potret pada lemba film. Pado kamera tipi, sistem lensa mambantuak gambar pado sabuah lempeng nan peka cahayo. Lempeng ko beko akan mamancarkan elektron ka lempeng sasaran bilo takanai dek cahayo.

Topic: technology
Pado hari minggu patang, Aden basamo jo ayah mananam sayua dikebun balakang uma. Kami mananam sayua karano kami suko makan sayua, jadi kalau nio masak sayua ndak paralu bali lai, tingga ambiak balakang rumah se. untuak bibitnyo kami tananm dipolibet dulu sabalum dipindahan ka tanah, supayo aman dari binantang macam ayam. Aden salalu mamaratian sayua tu, Aden siram tarui dan Aden paratian tumbuanyo. Sabalumnyo kami alah nanam sayua di kebun balakang uma, kini kami tambah samo sayua bayam samo lado merah. Kalau lado ndak buliah terlalu acok disiram karano bisa busuak. Salain tu tampek nanam nyo pun harus dipikian supayo sayuanyo bisa dapek matohari nan cukuik.

Topic: slice of life
Ambo urang nan palalah, kalau alah stres misalnyo banyak karajo rumah jo tugas sakolah. Ambo pai Jalan untuak mangatasi nyo. Kareno kalau dirumah se tu tambah suntuak dan stres jadinyo. Pado saaik itu tajadi ambo mampailangan stres dengan jalan. Kareno manuruik ambo katiko ambo sadang stres siap tu dibaok bajalan bakurang juo raso cameh dan indak nyaman dari diri ambo. Tanyato memang dikecek an bajalan kaki ko dapek mamicu palapehan hormon endorfin, yang ampuah untuak mangurangi kacamehan jo mangurangi stres. Kalau ambo memang iko adolah caro nan pas katiko nio mailangan stres. Mungkin urang lain ado juo hal nan lain yang inyo lakuan kalau stres.

Topic: slice of life
Di sikola ambo ado banyak sakali ekskul nan bisa diikuti. Ekskul ado macam-macam, mulai dari ekskul paskibra, kesenian, sampai ekskul olahraga. Salah satu ekskul nan banyak paminatnyo adolah ekskul olahraga. Ekskul olahraga di sikola ambo ado 4, yaitu futsal, basket, silek, dan voli. Dari kaampek ekskul tersebut, ekskul nan anggotanyo paliang banyak adolah futsal. Futsal mampunyoi anggota nan sangaik banyak, ado sakitar 10 sampai 15 urang tiok angkatannyo. Samantaro 3 ekskul lain anggotanyo ndak sabanyak futsal. Ekskul nan anggotanyo paliang mandakati futsal adolah ekskul basket. Anggota ekskul basket ado sakitar 5 sampai 10 urang tiok angkatannyo. Samantaro voli dan silek anggotanyo hanyo ado kiro-kiro sabanyak 5-8 urang tiok angkatan.

Topic: sports
Tanpa aia manusia indak akan bisa batahn hiduik lamo, karano itu kalian harus tahu bagaimano mandapek an aia barasiah di alam bebas untuak batahan hiduik. Tanpa makanan, manusia bisa batahan di alam baminggu-minggu, namun tanpa aia kamungkinan gadang manusia hanyo batahan dalam hituangan hari. Indak salah kalau ado nan mangecek an aia adolah salah satu sumber kahidupan utamo. Karano itu, salam kondisi survival, manamukan aia adolah prioritas utamo. Mandapek an aia dalam kondisi darurat jo caro Evaporasi. parlu dikatahui bahwa katiko dalam kondisi survival, aia ko tabagi manjadi duo jenis, aia diminum dan aia nan harus dimasak talabiah dahulu sabalum diminum. Babarapo caro ko bisa kalian lakukan untuak mandapek an aia bersih dalam kondisi survival.

Topic: slice of life
Jikok awak nio tau parusahaan marugi atau indak, awak bisa mancaliak di laporan labo rugi. Jikok angko rugi labiah gadang di bandiang untuang artinyo parusahaan sadang marugi. Karano laporan labo rugi adolah salah ciek laporan kauangan nan mancaliakan rincian pandapekan, pangaluaan, sarato labo atau karugian yang dihasilkan parusahaandalam pariode atau waktu tatantu. Di dalam laporan ko tadapek pulo biaya operasional. Jikok alah mancaliak laporan labo rugi ko, awak bisa tabantu untuak manganalisa dan maabiak kaputusan untuak maso mandatang. Laporan labo rugi ko akan manjadi tolak ukua dan pambalajaran sahinggo parusahaan dapek malakuan kinerja nan labiah ancak atau elokdi maso depan.

Topic: business
Skydiving yang dalam bahaso Indonesia diartikan terjun payuang adalah kegiatan olahraga di udaro yang dilakukan dengan caro lepas landas dari pesawat ketek, setelah manantuan ketinggian para atlet terjun payuang harus malompek dari ketinggian tasabuik. Parasut yang disimpan di pungguang akan mangambang saat terjun, dengan caro menarik tuas pado parasut itu. Jumlah parasut yang dubutuhkan sebanyak duo, adapun ciek lain untuak cadangan kalau ado masalah samo parasut utamo. Zaman dulu terjun payung acok dilakukan dalam kegiatan operasi militer. Pado tahun 1950, terjun payung muali diakui di dunia sebagai cabang olahraga udaro serta bisa digunoan sebagai sarana rekreasi bagi yang menyukoi tantangan.

Topic: sports
Ambo punyo kawan dakek yang suko main Futsal. Katiko inyo ado pertandingan ambo salalu mandukuang dan manonton pertandingan inyo. Futsal tadiri dari duo regu agak samo jo awak main bola kaki. Cuman iko arenanyo labiah ketek bak itu juo jo gawang nyo. Kawan dakek ambo ko sabana urang yang setia. Ado kato-kato yang pernah inyo kecek an. Kato-kato nyo adolah "indak ado laki-laki sihaik dan normal yang manolak ajakan futsal". Untuak itu kalau kalian nan laki-laki, kalau diajak main futsal ikuik se lah kalau indak ado karajo lain. Main futsal juo mambuek awak sihaik, daripado antok-antok se atau cuman main game saharian panuah didalam kamar.

Topic: sports
Sebagai makhluk sosial alah saharusnyo awak manjalaninyo jo hubungan nan elok. Awak juo paralu dakek jo tetanggo awak tanpa pambedaan. Kahiduik an batatanggo berarti memang satiok hari awak akan mancaliak rumah inyo dakek juo dan tacaliak taruih. Barikuik ado langkah nan elok awak ikuik an untuak manjadi tatanggo nan elok. Patamo jan buek karibuik an dengan manggadangkan lagu apolai malam-malam, kaduo indak babuek buruak ka tatanggo, katigo manjadi urang yang ramah ka tatanggo, siap tu awak juo paralu tau namo inyo jan kareno sibuk awak indak tau tatanggo awak nan ma, kalau maadoan acara jan lupo maajak tetanggo awak untuak membersamai.

Topic: slice of life
Untuak nan nio marenov dapur rumah bisa mangganti parabitan nyo pulo. Kalau nio dapur nan labiah modern bisa mangganti kompor lamo ka jenis kompor gas tanam. Kompor gas tanam biasonyo punyo model nan labiah modern dan dapek manyatu jo meja dapur atau kitchen set rumah. Model kompor tanam tabuek dari kaco nan mangkilek sehingga bisa mambuek dapur nampak labiah elegan. Jenis kompor gas ko ado beberapa model, yaitu nan 2 tungku, 3 tungku, dan 4 tungku. Bahkan, ado jenis kompor tanam nan alah langkok samo oven dan pamanggang di bagian bawahnyo. Cuman karno kompor alah manyatu jo meja jadi ndak bisa dipindah-pindah lai, jadi pastian lataknyo sasuai jo nan wak inginkan.

Topic: food & beverages
Malantunkan ayat suci Al-Quran sabalum sholat adolah kegiatan nan rancak. Namun bagaimano anggapan manganai urang nan manggunokan kaset sabagai pangingek dakeknyo waktu sholat. Hal iko memang alah acok tajadi dari dulu. Namun, sabaiknyo lantunan ayat suci Al-Qur'an tasabuik indak dikumandang mamakai pangareh suaro dengan durasi nan lamo atau talalu capek untuak mamulainyo. Hal iko dikaranokan, dalam lingkungan bermasyarakat indak hanyo ado urang nan manganut agamo islam sahinggo aktivitasnyo indak hanyo salalu tentang agamo islam. Mambarikan ketenangan bagi panganut agamo lain pun haruih dibarikan sahinggo inyo indak maraso tarasing. Mamuta pengajian manggunokan pangareh suaro hendaklah dilakukan katiko waktu sholat akan ka tibo sahinggo urang nan mandanganyo langsuang basiap-siap untuak pai

Topic: religion
Bagi artis atau public figure, badan yang ideal tu sangaik dibutuhan, apolagi di korea selatan. Kalau di Indonesia masih banyak juolah artis yang indak talalu mamantiangan badannyo. Tapi kalau di korea, standar kacantikan urang tu tinggi bana bana ko a, sahinggo urang tu nio samaksimal mungkin, baiak itu badan ataupun mungkonyo. Kalau mungkonyo, bagi yang indak talahia kurang gadih, di operasi plastic walaupun indak sadonyo. Sadangkan untuak tubuhnyo urang tu diet dan ba olahraga. Diet urang tu indak main-main lo do, manuruik den manyiso diri. Tapi olahraga urang tu dapek lah wak tiru, kayak mangetekan atau marampingan pinggang, mangaciakan langan dan paho.

Topic: sports
Teh es tu salah satu minuman nan paliang banyak disukoi. Satiok awak pai ka restoran atau tampek makan pasti ado menu teh es ko. Teh es ko biasonyo diagiah gulo, kalau ndak diagiah gulo ndak sero se rasonyo. Tapi nan paralu awak tau kalau sabananyo sagaleh teh es nan pakai gulo ko ko manganduang 25 gram gulo dan asam oksalat nan bisa buek awak sakik batu ginjal. Tantu babahayo bana untuak awak sabananyo. Jadi, kok dapek mulai kini ndak usah lah konsumsi teh es ko pakai gulo, kok dapek ganti se jo teh tawa. Aia putiah apo lai. Labiah ancak bana.

Topic: food & beverages
Dulu ambo katiko ketek sakolah SMP kelas duo ado pelajaran olahraga main voli. Babarpo kawan nan batino pandai bamain bola voli dan sabagian banyak indak pandai samo sakali tamasuak ambo. Waktu itu ambo talambek tibo untuak pamasanan karano baru salasai manamui kapala sakolah untuak mangecek an babagai program OSIS. Jadi katiko ambo masuak lapangan, sado kawan-kawan alah siap-siao untuak materi. Ambo disuruah untuak pamanasan, tapi karano nak capek jadi babarpo pamanasan ambo lewati untuak nak mandangan arahan guru olahraga. Katiko nio mulai bamain, waktu itu materinyo service atas nan manggunoan talapk tangan. Pas ambo mancubo jadi salah tangan nan mangakibatkan pagalangan tangan ambo bageser dan sampai kini indak bisa ka bantuak normal.

Topic: sports
Caviar adolah makanan nan tabuek dari talua ikan tatantu. Pado umumnyo ikan sturgeon nan alah diproses jo digarami. Di pasaran, makanan iko dikenal sabagai makanan mewah. harago caviar dipakiroan sakitar Rp. 1.549.000 sampai Rp.3.484.000 harago tasabuik biasonyo dijua dalam ukuaan 30 gram. Manuruik urang nan alah pernah mamaknnyo, walalupun maha caviar ko mamiliaki cito raso nan sngaik lamak. Caviar kualitas tatinggi dipanen saaik ikan sturgeon batino siap untuak batalua. Tu, saaik barado di alam bebas, ikan sturgeon nan ka batalua biasonyo pindah dari aia asin ka anak sungai. Di siko saaiknyo di tangkok. Samantaro itu, ikan sturgeon batino nan ado di pataranakan biasonyo dipantau manggunoan masin khusus untuak mancari tahu bilo taluanyo siap dipanen.

Topic: food & beverages
Indonesia mamiliki banyak tarian khas daerah. Mulai dari Sabang sampai Merauke. Tari Reog Ponorogo adolah tarian khas daerah Jawa Timur. Tarian ko banyak nan mahubuang-hubuangkan nyo jo hal-hal mistik. Beberapa tokoh nan ado di tarian ko antaro lain ado Jathil, Warok, Barongan (Dadak Merak), Klono Sewandono, dan Bujang Ganong (Ganongan). Nan paralu awak tau adolah Tarian Reog ko bukan hanyo sekedar tarian. Di satiok simbol nan ado di tarian ko mamiliki masiang-masiang arti dan makna. Antaro lain budi pekerti mulia disimbolkan jo buruang merak, keberanian mambela kebenaran dilambangkan jo harimau, patriotisme dilambangkan jo Tari Jathil, optimisme oleh Tari Pujangganong, dan kepemimpinan dari Tari Sewandana. 

Topic: culture & heritage
Rumah adaik yang banyak ditamui di daerah Situbondo, Jawa Timur. Sakileh rumah adaik ko mirip jo rumah adaik Jawa Tangah yang babantuak limasan jo dara gepak. Umumnyo kayu yang digunoan adolah kayu jati murni, karena dianggap punyo kakuatan labiah dan daya tahannyo cukuik lamo. Pintu utamonyo punyo hiasan-hiasan ancak di ateh yang biaso disabuik  jo makara atau seluru gulung. Makara biaso digunoan untuak sebagai gerbang masuak sebelum ka ruang tamu. Banyak bana keunikan dari rumah adaik tradisional yang ado di Indonesia, salah satunyo rumah adaik joglo barusan, marilah awak salalu mancintoi sagalo kabaragaman budaya awak. Melestarika jo mempertahankan rumah adaik juo sabagai bantuak cerminan bangsa yang cinto akan budaya Indonesia.

Topic: culture & heritage
Push-Up adolah salah satu olahraga ringan yang bisa awak lakuan dari rumah se. Gerakan push-up yang batua tu memang cukuik sulik bagi awak nan baru patamo malakuannyo. Push up adolah jenis olahraga yang bisa manguek an otoik biseps maupun triseps. Posisi awal awak ko tangkurek dan awak push ka bawah dan ateh. Barikuik disabuik an langkah-langkahnyo untuak kalian nan nio olahraga dari rumah se. Patamo posisikan tubuh awak talungkup, taruih tu kaduo tangan diposisikan luruih dan batumpu jo lantai, siap tu kaduo kaki luruihan dan rapek jo ujuang jari kaki batumpua ka lantai dan tarakhir lakuan gerakan turun dan naiak. Sakironyo  seperti itulah caro awak nio push up.

Topic: sports
Mandaki gunuang banyak disukoi urang juo kini. Katiko awak mandaki gunuang kalau masiah di saparampek atau satangah jalan biasonyo masih ado juo nan bajualan. Cuman kalau alah indak ado lai urang nan bajualan, tantu awak harus punyo persediaan surang untuak batahan hiduik. Kareno indak mungkin urang indak makan ataupun minum. Apolai awak mandaki tu paralu tanago yang gadang. Hati-hati juo kalau makanan awak katiko malam hari tacium dek babi gunuang. Oleh kareno itu ado juo biasonyo nan indak mambuliahan mambaok makanan yang amih bana. Ciri-ciri babi gunuang tu, inyo gadang, warnonyo galok bahkan hitam, punyo gigi nan tajam, labiah seram bantuaknyo, jalannyo capek. Pokoknyo awak juo paralu bahati-hati.

Topic: slice of life
Pernah punyo pengalaman nan sangat mangecewakan di salah satu hotel bintang 2. Mulai dari awal check in sampai check out pelayanannyo kurang ramah. Muko urang resepsionis kan biasonyo ramah, tapi ko manyambok se. Suasana di hotel mamakak dan sangat gaduah. Ado suaro pegawainyo nan bagarah-garah di lua kamar. Galak-galak. Sangat mambuek ndak nyaman. Alun lo kamar nyo lai. Ba baun lambok. Lai ado jendela tapi ndak bisa dibuka. Warna aleh kasuanyo lah kusam. Ndak wangi. Kamar mandipun lah bakarak-karak dindiangnyo. Abis tu nan mambuek jijoknyo tu salain baun lanyah lo. Pokoknyo kurang bana lah hotel ko. Memang haragonyo murah. 75 ribu per malam. Tapi ndak giko-giko bana lah.

Topic: leisures
Pengalaman acara randang 9 di puncak marupokan pengalaman paliang berkesan, Karano salamo disinan acaranyo sangaiklah manyanangan. apolai dibagian dapuanyo. disinan sadoalahnyo tertata dengan rapi, suasananyo sangaik harmonis. Walaupun baitu bukannyo ndak mungkin tajadi konflik karano peserta dari acara tu ado sekitar 150 urang sedangkan anggota dapuanyo cuma 6 urang. Tapi salamo itu masih bisa ditangani samo-samo dan tetap kondusif liak. kamipun 3 hari 3 malam mamasak karano acaranyo balangsuang salamo itu. dari makanan barek, camilan, gorengan sampai minuman pun kami sadioan untuak sadoalah nan ado diacara tu. Dibagian konsumi pun alah disadoan mie goreang samo mie abuih untuak disantap katiko ado nan nio mie katiko malam hari.

Topic: leisures
Lari pagi bisa manjadi olahraga untuak manyambuik hari dengan labiah basumangek. Lari pagi eloknyo dilakukan katiko saat jago lalok. Karano efeknyo akan membantu tubuh dalam membakar kalori lebih banyak sapanjang hari. Kemudian banyak studi manunjuakan bahwasonyo lari pagi mampu maningkekan kualitas lalok menjadi lebih baik. Seperti dalam jurnal Vascular Helath and Risk Management, tim peneliti menemukan bahwa lari pagi berkontribusi labiah banyak untuak mambuek lalok lebih nyenyak dibandiang olahraga sore atau malam hari. Selain itu, studi dari Sleep Medicine 2017, olahraga pagi elok untuak maningkekan kualitas lalok. Terutamo untuak urang-urang yang mengalami insomnia atau kesulitan lalok akan bisa lalok lebih awal dari sabalumnyo.

Topic: sports
Indonesia mamiliki banyak lagu daerah dengan manggunokan lirik bahaso daerahnyo masiang-masiang. Dari satiok lagu daerah nan ado, banyak lagu-lagu daerah tu nan manganduang arti dan makna nan sangat mendalam. Ndak saketek lo dari lagu-lagu daerah nan mamiliki pasan moral dari satiok lirik lagunyo. Kekurangan awak salamo ko, awak hanyo mahafal lirik lagunyo se tanpa tau arti dari lagu tu. Mulai dari kini ndak ado salahnyo untuak awak mengetahui arti dari lirik lagu-lagu daerah nan awak tau sahinggo makna nan disampaikan dalam lirik tu bisa awak ambiak pelajarannyo dan bisa awak terapkan dalam kehidupan sehari-hari. Jan sampai ndak ado lo beda awak jo anak ketek nan hanyo sekedar manyanyi-nyanyi se tanpa tau arti lagunyo.

Topic: culture & heritage
Heru sangaik suko baolahraga. Biasonyo 3 kali dalam saminggu Heru akan pai fitness ka gym. Namun balakangan iko, Heru sadang banyak karajo di kantuanyo dan acok lembur. Akhianyo untuak mangganti fitnes nan biaso dilakukannyo, Heru sabanyak 2 kali saminggu naiak sapeda ka kantuanyo. Sapeda adolah olahraga ringan nan mudah untuak dilakukan. Itulah alasa Heru naiak sapeda ka kantuanyo. Salain itu, Heru pun biasonyo sabalum barangkek karajo baputa-puta labiah dulu di komplek rumahnyo. Heru bapikia kalau naiak sapeda sacaro rutin dapek manjago kaadaan fisiknyo samo jo katiko inyo fitness di gym. Salain itu basapeda marupokan olahraga nan indak mambutuahkan banyak alat.

Topic: sports
Panggunoan transportasi umum untuak pai bakarajo, wisata, ataupun kegiatan sahari-hari dapek mambantu pemerintah untuak mangatasi kemacetan. Transportasi nan banyak digunoan katiko hari libur ka tampek wisata yaitu kendaraan pribadi. Hal iko banyak mambuek jalan macet parah nan mambuek perjalanan mambutuahan waktu nan labiah lamo dari waktu nan diparoluan biasonyo. Panggunoan transportasi umum untuak pai bawisata dapek manurunkan jumlah kendaraan dijalan sahinggo dapek mengatasi kemacetan. Manuruik Kemenhub tingkek penggunaan transportasi umum di Kawasan Strategis Pariwisata Nasional masih randah. Padahal ditampek wisata masih banyak manyadioan angkutan umum sabagai sarana dan prasarana untuak bakunjuang ka tampek wisata. Hal ikolah nan manjadi perhatian pemerintah daerah untuak mengatasi permasalahan kemacetan ko.  

Topic: leisures
Sala lauak adolah makanan gorengan  khas Pariaman, Sumatera barat nan babahan dasar tapuang bareh bawarna kuniang kacoklatan karano mampunyoi campura bahan nan barasa dari kunyik. makanan ko babantuak bola, mirip conro di jawa barat. Namo lain dari sala lauak ko adolah sala bulek (gorengan bulek). Sala lauak biasonyo dijadian kudapan tanpo makanan pandampiang apo pun atau dapek juo dijadian sabagai pandampiang makanan khas minangkabau lainnyo saparti lontong sayua, soto atau sate khas Pariaman. Sala lauak ko tadapek duo jenis sala lauak, yaitu sala lauak lunak jo sala lauak kareh. sala lauak lunak biasonyo babahan dasar ikan stuhuak sadangkan sala lauak nan kareh biasonyo manggunoan bahan dasar ikan teri.

Topic: food & beverages
Salain mampunyoi nasi padang, Sumatera Barat mampunyoi babagai jenis makanan nan rasonyo ndak kalah lamak. Ado satu kuliner khas Sumatera Barat nan kadang salah disangko sabagai nasi padang dek urang awam, yaitu nasi kapau. Nasi kapau adolah kuliner khas dari Kapau Kabupaten Agam Sumatera Barat. Nasi kapau pado dasarnyo mirip-mirip jo nasi padang. Kaduo makanan itu manawarkan nasi dengan babagai macam pilihan lauak khas Minangkabau. Salain itu kaduonyo pun manggunokan sayua dan gulai-gulai sabagai panambah raso. Namun ado hal nan mambedakan nasi kapau dan nasi padang, yaitu gulai kapau. Gulai kapau adolah gulai khas Kapau dan hanyo bisa ditamukan di nasi kapau. Gulai kapau sabananyo mirip-mirip jo gulai cubadak. Hal nan mambedakan kaduonyo adolah gulai kapau manggunokan tambahan lobak sabagai isian gulainyo.

Topic: food & beverages
Pengalaman liburan nan paliang bakasan untuak ambo adolah katiko ambo pai mangunjuangi Pulau Untuang Jawa. Ambo mangunjuangi Pulau Untuang Jawa pado tahun 2012. Saat itu ambo masih barumua 12 tahun. Sabananyo di Pulau Untuang Jawa ambo indak malakukan apo-apo. Ambo hanyo main aia di tapi lauik, itu pun hanyo di bagian nan dangkanyo sajo. Namun karano itu adolah pangalaman ambo manyubarang lauik naiak kapa ketek itu telah manjadi pengalaman liburan nan ndak bisa ambo lupokan. Ambo masih ingek baa takuiknyo ambo katiko sampan nan ambo naiki goyang-goyang karano ombak di lauik. Dan ambo masih ingek juo topi ambo nan tabang ka lauik karano angin nan kancang. Pokoknyo katiko itu ambo maraso sangaik sanang dan pengalaman itu ndak akan bisa ambo lupokan sampai kapan pun.

Topic: leisures
Lisa saat iko sadang baada di salah ciek gym dakek tampek tinggalnya.  Lisa marupakan urang nan sangek peduli tahadap kesehatannyo sahinggo inyo malakukan olahraga dengan taratur dan pergi ka gym untuak manggunakan alat-alat nan ado dalam gym tasabuik. Bisa sering manggunakan treadmill untuak penunjang olahraganya.  Lisa  marupakan pekerja kantoran sahinggo inyo akan jarang untuak malakukan aktivitas seperti bajalan ataupun balari. Mako dari itu Lisa manggunakan Treadmill sabagai alek partamo dan nan paling sering inyo gunakan katiko inyo bakunjung ka gym. Satelah malakukan olahraga sakitar 15 menit di atas treadmill inyo pun bapindah ka alat-alat lainnyo seperti angkat beban maupun kardio. Alat-alat olahraga nan  ado di gym  iko dipakai oleh Lisa.

Topic: sports
Ramli alah lamo manggaleh baju di pasa dan lai lah rami urang nan mambali. Tapi katiko pandemi malando satahun nan lalu usaho ramli ko agak manyurut saketek. Kareno itulah ramli jadi jualan baju online sajak hari salaso kapatang. Ide bisnis online ko inyo caliak katiko di sosial media banyak urang nan manjua baju dan lai rancak nyo samo jo apo nan inyo jua di pasa. Kareno itulah ramli manggaleh nyo indak di pasa se jadi online juo. Modal nyo pun hp jo kuota internet se nyo kan. Indak paralu mambayia sewa toko. Untuang se ramli barani mancubo bisnis online ko. Tanyato lai banyak urang nan mambali baju inyo sacaro online.

Topic: business
Salah satu wisata alam nan ancak dan salah satu tampe tabuka yang suko dikunjungi urang-urang. Hutan kota Gelora Bung Karno namo tampek nyo, pangunjuang disiko bisa duduak-duduak untuak mancaliak pamandangan. Lahan salueh 4 hektar ko dibuek sebagai paru-paru kota. Pangunjuang jugo bisa kok nio manjadikan tampek olahraga yang menyenangkan disiko salah satu nyo alah disadio an jogging track untuak pelari. Disiko awak bisa juo untuak malakukan piknik basamo keluargo. Ado tips yang awak bisa ikuik an supayo pengalaman piknik labiah manyanangkan. Langkah patamo awak manyiapkan alat-alat yang diparaluan, taruih tu jan lupo bawak tikar, bawak juo makanan dan kantong asoy untuak mambuang sampah.

Topic: leisures
Manonton film di bioskop ndak paralu bali tiket langsuang ka bioskop. Ado aplikasi yang namonyo M-Tix dan TIX ID. Ko ambo jalehan langkah-langkah mamasan tiket bioskop online di M-Tik. Pertamo, instal aplikasi dan langsuang regis. Beko disuruah masuak an nomor talepon, namo lengkap, alamat email, alamat rumah, jenis kelamin, tampek tanggal lahia, dan masuak an kata sandi. Kaduo, piliah lokasi ma awak nio nonton film. Beko akan kalua poster film nan sadang tayang. Katigo, takan 'Playing At' untuak cek jadwal film nan nio di tonton dan takan 'buy tiket'. Langkah salanjuiknyo piliah jam tayang dan nomor kursi. Terakhir, takan 'Confirm Order' lalu masuak an PIn. Tingga top up se saldo M-Tix lewat ATM. Beko tiket nonton dikiriman ka email. Selesai.

Topic: leisures